КъБР-м и Iэтащхьэм Правительствэм хэтхэм яхуигъэуващ зэIубзу лэжьэну
Иужьрей зэманым кадрхэм я лъэныкъуэкIэ зэхъуэкIыныгъэ пыухыкIахэр зэрыщыIам къыхэкIыу, Къэбэрдей-Балъкъэр Республикэм и делегацэу езыр зи пашэр Италием къызэрикIыжу Къанокъуэ Арсен зэхуишэсащ Правительствэм хэтхэр, муниципальнэ районхэмрэ къалэ округхэмрэ я Iэтащхьэхэр. КъБР-м и законодательствэм иджыблагъэ халъхьа зэхъуэкIыныгъэхэм япкъ иткIэ, республикэм и Правительствэм и УнафэщIыр и къулыкъум щытекIым и деж зэрыщыту Правительствэр IуагъэкIыркъым. Абы къыхэкIыу министерствэхэмрэ ведомствэхэмрэ я унафэщIхэр я IэнатIэхэм къытенащ.
«Правительствэм хэтхэм сыныволъэIу лэжьыгъэр къэвмыгъэтIэсхъэну, уеблэмэ нэхъ фегугъуу фылэжьэну. Правительствэм и УнафэщIыр и къулыкъум пэрыувэху, абы и къалэнхэр игъэзэщIэнущ япэ вице-премьер Марьяш Иринэ Евгений и пхъум. Правительствэм хэт дэтхэнэ зыми хузогъэув къыбгъэдэхуэ Iуэхухэр нэсу зэфIигъэкIыну», — жиIащ Къанокъуэ Арсен. Абы къыдэкIуэу КъБР-м и Iэтащхьэм жиIащ дэтхэнэ зыми къыпэщыт къалэнхэр гъэзэщIэнымкIэ ихь жэуаплыныгъэр къэIэтыным хуэунэтIа Iуэху зыбжанэ зэфIагъэкIыну зэрамурадыр. «Хуэдгъэува пщэрылъхэр и зэманым зэфIэзымыгъэкIхэм зэрахуэфащэкIэ дабгъэдыхьэнущ», — жиIащ республикэм и Iэтащхьэм.
ЗэIущIэр здекIуэкIым КъБР-м и Iэтащхьэм и Администрацэм и къэпщытакIуэ управленэм Къанокъуэ Арсен къалэн щищIащ министрхэмрэ администрацэхэм я Iэтащхьэхэмрэ ящыщу хуагъэува пщэрылъхэр гъэзэщIэныр Iэпэдэгъэлэл зыщIхэм ятеухуа хъыбарыр езым Iэрагъэхьэну. «Фэри фи лэжьэкIэр вгъэтэмэм, ныкъусаныгъэ псори къыщежьэр езы ведомствэм и дежщ. Фи лэжьакIуэхэм яхь жэуаплыныгъэр къэфIэт. Зи къалэнхэм емыгугъухэр, цIыхухэр къызыфIэмыIуэхухэр я IэнатIэхэм IугъэкIын хуейщ. Псом хуэмыдэу ткIийуэ ябгъэдыхьэпхъэщ къулыкъущIэ зыкъызыфIэщIыжахэм, — къыпищащ адэкIэ КъБР-м и Iэтащхьэм. — Дэ ди къалэныр цIыхухэм дахуэлэжьэнырщ. Зыми хуитыныгъэ иIэкъым абыхэм я Iуэхухэмрэ гугъуехьхэмрэ къримыдзэу и къулыкъум бгъэдэтыну. Дэ иджыри диIэщ цIыхухэр лъэIукIэ тхьэмахуэ бжыгъэкIэ зыбгъэдэмыхьэф къулыкъущIэхэр».
Къанокъуэ Арсен къызэхуэсахэм ягуригъэIуащ мы гъэми къыкIэлъыкIуэ илъэсми ахъшэр зэгъэзэхуэн зэрыхуейр: «Социальнэ IэнатIэм лэжьапщIэр щыхэдгъэхъуэну зэрызыхуэдгъэувыжар къэплъытэмэ, дэ бюджет ахъшэр къызэрыдэдгъэхуэным демыгугъуу хъунукъым. Ар зыщывмыгъэгъупщэ», — жиIащ КъБР-м и Iэтащхьэм.
КъБР-м и Iэтащхьэмрэ Правительствэмрэ я
пресс-IуэхущIапIэ.
